Omu ku booluganda lw’omugenzi, Abby Sekandi agamba Ssemwanga puleesa yamukuba ng’atambula okuva mu kisenge okudda mu ddiiro era wano kwe kugwa ekigwo era okuva olwo teyadda ngulu.
Annyonnyola nti mu bwangu bamuyoolayoola okumuddusa mu ddwaaliro abasawo okumwekebejja.
Baazuula nti omusaayi gwali gwetuzze mu misuwa gy’omu mutwe ne gutonnya ne ku bwongo ate nga n’oludda lw’omubiri gwe olwa kkono lusannyaladde.
Wadde ono bamulongoosezza ku Lwokutaano oluwedde teyasobodde kutuusa nnaku 30 abasawo ze baabadde babawadde okulaba ng’atandika okudda engulu.
Ye King Lawrence naye owooluganda lwa Ssemwanga yategeezezza nti omugenzi olw’omugejjo gw’abaddeko ate ng’anywa nnyo omwenge nakyo kibadde kiteeka obulamu bwe mu katyabaga.
W’afiiridde nga baakamulongoosa emirundi ebiri okumuggyamu amasavu.
Aba famire y’omugagga Ivan Ssemwanga bagamba nti puleesa eyasse mutabani waabwe teyeewuunyisa kubanga bwe bulwadde obusinga okubatawaanya mu kika.
Samuel Muwanga Pinto omutuuze w’e Nakaliro mu Kayunga Town Council, kitaawe wa Ssemwanga omuto agamba nti ne muganda we omugenzi George Ssemwanga taata wa Ivan Ssemwanga naye yafa puleesa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn